Document ID: 32005R1974

32005R1974
L 317/4
SLUŽBENI LIST EUROPSKE UNIJE
02.12.2005.
UREDBA KOMISIJE (EZ) br. 1974/2005
od 2. prosinca 2005.
o izmjeni priloga X. i XI. Uredbi (EZ) br. 999/2001 Europskog parlamenta i Vijeća vezano uz nacionalne referentne laboratorije i specificirani rizični materijal
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje pojave, kontrolu i iskorjenjivanje određenih transmisivnih spongiformnih encefalopatija (1), a posebno njezin članak 23.,
budući da:
(1)
U Uredbi (EZ) br. 999/2001 sastavljen je popis izabranih nacionalnih referentnih laboratorija za transmisivne spongiformne encefalopatije (TSE).
(2)
Neke države članice su obavijestile Komisiju o promjenama naziva ili adresa njihovih nacionalnih referentnih laboratorija, te je stoga popis tih laboratorija potrebno ažurirati.
(3)
U Uredbi (EZ) 999/2001 određena tkiva goveda označena su kao specificirani rizični materijal i utvrđena su pravila za njegovo odstranjivanje.
(4)
U Uredbi (EZ) br. 999/2001 predviđeno je da je zabranjen izvoz specificiranog rizičnog materijala, ali ga se može odobriti samo u vezi s njegovim konačnim uništavanjem. U prijelaznim mjerama navedenim u Prilogu XI. toj Uredbi predviđeno je se da se trupovi, polovice trupova ili četvrtine, koje ne sadrže drugi specificirani rizični materijal osim kralježnice, mogu isporučivati u drugu državu članicu, u kojoj će se kralježnica odstraniti u skladu s pravom Zajednice. Takvo odstranjivanje nije sigurno u slučaju izvoza u treće zemlje. Zbog razloga vezanih za sigurnost hrane, takvo se izuzeće ne smije dopustiti za izvoz specificiranog rizičnog materijala u treće zemlje.
(5)
U mišljenju od 9. prosinca 1997. Znanstveni upravni odbor preporučio je popis specificiranoga rizičnog materijala od goveda, koji se treba isključiti iz prehrane ljudi i hranidbe životinja prema relativnoj zaraženosti tkiva, vrsti i dobi. To je mišljenje revidirano i ažurirano mišljenjima Znanstvenog upravnog odbora o riziku od goveđe spongiformne encefalopatije (GSE) u veljači 1998., o riziku od izlaganja ljudi u odnosu na GSE-e putem hrane u prosincu 1999., o izloženosti ljudi uzročniku GSE-a kroz usta u travnju 2000., te o raširenosti infektivnosti TSE-a u tkivima preživača u siječnju 2002.
(6)
Znanstveni upravni odbor smatra da je krajnje nevjerojatno da se zaraženost središnjeg živčanog sustava može otkriti u dobi ispod od 30 mjeseci, čak i u goveda koja su bila izložena infekciji kao telad. Međutim, rijetko otkrivanje mladih životinja s kliničkim znakovima GSE-a govori u prilog opreznosti kod pristupa, pa je stoga Znanstveni upravni odbor preporučio odstranjivanje različitoga specificiranog rizičnog materijala od goveda u dobi od 12 mjeseci ili starijih. Posljedica te preporuke je upravna odluka da se dobna granica za odstranjivanje određenoga specificiranog rizičnog materijala od goveda odredi na 12 mjeseci.
(7)
Različiti čimbenici ukazuju na povoljan trend kod epidemija GSE-a i jasno poboljšanje stanja posljednjih godina slijedom poduzimanja mjera za smanjenje opasnosti, posebno potpunu zabranu hranidbe preživača bjelančevinama podrijetlom od sisavaca i odstranjivanje i uništavanje specificiranoga rizičnog materijala. Osim toga, inspekcijska izvješća ukazuju na bolju provedbu propisa o GSE-u u državama članicama. Uzimajući u obzir povoljan razvoj situacije vezano uz epidemije GSE-a i nove podatke na raspolaganju iz istraživanja patogeneze GSE-a, Europska komisija je u listopadu 2004. Europskoj agenciji za sigurnost hrane dala nove ovlasti kako bi razmotrila graničnu dob za odstranjivanje specificiranoga rizičnog materijala od goveda.
(8)
Prosječna dob pozitivnih slučajeva GSE-a evidentirana u EU porasla je od 86 na 108 mjeseci u razdoblju od 2001. do 2004. Evidentirana su samo četiri slučaja GSE-a u dobi mlađoj od 35 mjeseci od ukupnoga broja od 6 520 slučajeva GSE-a od sveukupnog broja od gotovo 41 milijun životinja koje su pregledane od 2001.
(9)
U mišljenju od 28. travnja 2005. Europska agencija za sigurnost hrane zaključila je da se na temelju dosadašnjih znanstvenih spoznaja infektivnost može pojaviti poslije oko tri četvrtine inkubacijskoga razdoblja.
(10)
Stoga postoji znanstvena osnova za revidiranje starosne granice za odstranjivanje određenoga specificiranog rizičnog materijala u goveda, a posebno vezano uz kralježnicu. S obzirom na razvoj infektivnosti u središnjem živčanom sustavu za vrijeme inkubacijskoga razdoblja, starosnu strukturu pozitivnih slučajeva GSE-a te smanjenje izloženosti zarazi stoke rođene poslije 1. siječnja 2001., starosna granica za odstranjivanje kralježnice, uključujući dorzalne korijene ganglija goveda kao specificiranoga rizičnog materijala može se podići na 24 mjeseca. Ta se granična dob može ponovno preispitati na temelju procjene epidemija GSE-a.
(11)
Stoga je potrebno shodno tome izmijeniti Uredbu (EZ) br. 999/2001.
(12)
Mjere predviđene u ovoj Uredbi u skladu su s mišljenjem Stalnoga odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilozi X. i XI. Uredbi (EZ) br. 999/2001 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu dvadesetoga dana od dana objave u Službenom listu Europske unije.
Primjenjuje se od 1. siječnja 2006.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. prosinca 2005.

Labels: 17
7
0
3
6